คูโบต้าลีสซิ่งจับลูกค้าอีสาน
สยามคูโบต้า ลีสซิ่ง เล็งปล่อยกู้ใหม่ 2.5 หมื่นล้าน ชี้ภัยแล้งไม่กระทบลูกค้าอีสาน
27 ม.ค. 2559

สยามคูโบต้า ลีสซิ่ง เล็งปล่อยกู้ใหม่ 2.5 หมื่นล้าน ชี้ภัยแล้งไม่กระทบลูกค้าอีสาน
น.ส.สุขศรี ปัญญากรณ์ กรรมการผู้จัดการ บริษัท สยามคูโบต้า ลีสซิ่ง เปิดเผยว่า ปัญหาภัยแล้งที่เกิดขึ้นในขณะนี้ ทำให้ลูกค้าในภาคกลางและภาคเหนือตอนล่างชะลอการซื้อเครื่องจักรกลการเกษตรออกไป ซึ่งส่งผลต่อการปล่อยสินเชื่อเช่าซื้อเครื่องจักรกลการเกษตรของบริษัทด้วย แต่คาดว่าจะได้ลูกค้าจากภาคตะวันออกเฉียงเหนือหรืออีสานเข้ามาทดแทน
“ภัยแล้งในภาพรวมไม่ส่งผลกระทบต่อบริษัทมากนัก เพราะลูกค้าส่วนใหญ่จะอยู่ภาคอีสานเป็นหลัก สัดส่วนถึง 65% และเพาะปลูกข้าวได้ปีละครั้งอยู่แล้ว รวมทั้งยังไม่ถึงฤดูฝน ส่วนปัญหาภัยแล้งขณะนี้จะกระทบต่อภาคกลางและภาคเหนือตอนล่าง ที่จะปลูกข้าวได้มากกว่าปีละครั้งมากกว่า” น.ส.สุขศรี กล่าว
ทั้งนี้ บริษัทตั้งเป้าปล่อยสินเชื่อใหม่ปีนี้ให้ได้ 2.5 หมื่นล้านบาท ใกล้เคียงกับปี 2558 ที่ปล่อยสินเชื่อใหม่ได้ 2.5 หมื่นล้านบาท โดยสิ้นปีที่ผ่านมามียอดสินเชื่อคงค้างอยู่ที่ 6.7 หมื่นล้านบาท มีรายได้จากดอกเบี้ย 5,280 ล้านบาท หรือเติบโต 10% จากสิ้นปี 2557 ที่มีรายได้จากดอกเบี้ย 4,800 ล้านบาท ส่วนหนี้ที่ไม่ก่อให้เกิดรายได้หรือเอ็นพีแอล ปี 2558 อยู่ที่ 1% จากฐานลูกค้าที่มีอยู่ 1.8 แสนราย และปีนี้ยังคงตั้งเป้าให้มีเอ็นพีแอลไม่กิน 1% 
น.ส.สุขศรี กล่าวว่า ในปีนี้บริษัทมีแผนที่จะขยายตลาดไปยังกลุ่มเกษตรกรที่ปลูกพืชไร่ เช่น อ้อย มันสำปะหลัง ข้าวโพด และกลุ่มงานก่อสร้าง รวมถึงการพัฒนาสินเชื่อใหม่ๆ ออกมาเพิ่มขึ้น ซึ่งปัจจุบันบริษัทมีลูกค้ากลุ่มปลูกข้าวอยู่ 50% กลุ่มพืชไร่ 20% และกลุ่มอื่นๆ 30% โดยฐานลูกค้าหลักของบริษัทเป็นกลุ่มลูกค้าเกษตรกรระดับบน ที่มีอยู่ 5 แสนคน ซึ่งเป็นลูกค้าของบริษัทแล้ว 3.5 แสนคน 
“กลุ่มลูกค้าหลักของบริษัท เป็นกลุ่มลูกค้าที่มีความสามารถในการบริหารจัดการลงทุน มีความรู้เกี่ยวกับการทำการเกษตรเป็นอย่างดี และมีรายได้เฉลี่ยมากกว่า 2.5 แสนบาท/ปี เป็นกลุ่มลูกค้าที่มองว่าการมีเครื่องจักรกลการเกษตรจะช่วยเพิ่มผลผลิตได้ สามารถแก้ไขปัญหาขาดแคลนแรงงานได้ และยังนำเครื่องจักรกลการเกษตรไปรับจ้างหารายได้เพิ่มขึ้นอีก โดยในปีที่ผ่านมาเริ่มมีลูกค้ากลุ่มพืชไร่เพิ่มขึ้น ซึ่งก็เป็นไปตามทิศทางการทำตลาดของบริษัทแม่ สยามคูโบต้า คอร์ปอเรชั่น ที่มีการเจาะตลาดกลุ่มพืชไร่มากขึ้น” น.ส.สุขศรี กล่าว 
อย่างไรก็ตาม คาดว่าหลังจากนี้ปัญหาภัยแล้งจะดีขึ้น และภาครัฐได้ให้ความสำคัญกับกลุ่มเกษตรกรมากขึ้น ขณะเดียวกันลูกค้ากลุ่มเกษตรกรมีการรวมตัวกันเพื่อซื้อเครื่องจักรการเกษตรมาใช้งานร่วมกันเองมากขึ้น ทำให้เครื่องจักรกลการเกษตรยังมีความจำเป็นและมีความต้องการของตลาดอยู่ เพียงแต่ต้องรอรายได้จากเกษตรกรให้เพิ่มขึ้นตามมาด้วย